b'\n_START_ARTICLE_\nStrop\n_START_PARAGRAPH_\nStrop je del stavbe oziroma stavbni \xc4\x8dlen, ki prekriva posamezne prostore od zgoraj. Povr\xc5\xa1ina stropa pokriva posamezne prostore in predstavlja njihovo zgornjo mejo. Tipi stropov se lo\xc4\x8dijo glede na na\xc4\x8din premo\xc5\xa1\xc4\x8danja razpona med podporami. Npr. kasetiran strop, spu\xc5\xa1\xc4\x8deni strop, obokani strop, itd. Stropi so bili v preteklih obdobjih pogosto okra\xc5\xa1eni s freskami.\n_START_SECTION_\nZgodovina in razvoj\n_START_PARAGRAPH_\nStropi so razvr\xc5\xa1\xc4\x8deni glede na njihov videz, material ali konstrukcijo. Poznamo ravne strope, ko prostor prekriva horizontalna ploskev. \xc4\x8ce je preko prostora polo\xc5\xbeena ukrivljena ploskev, je to primer oboka, kadar pa je sferi\xc4\x8dno ukrivljena, pa govorimo o kupoli. Material je lahko les, kamen, beton, jeklo ali kombinacija teh._NEWLINE_Raven strop je bil najprej narejen iz lesenih nosilcev, ki so lahko primarni in so polo\xc5\xbeeni v eni smeri, polo\xc5\xbeeni v dveh smereh pa tvorijo kasetiran strop. Take strope so poznali \xc5\xbee v stari Perziji in so bili zna\xc4\x8dilni za velike sprejemne dvorane imenovane apadane. Primer je Darejeva pala\xc4\x8da v Perzepolisu._NEWLINE_Razli\xc4\x8dne tipe stropov so poznali \xc5\xbee v antiki. Kasetirani stropi so pokrivala stebri\xc5\xa1\xc4\x8da templjev in so bili zgrajeni iz kamna. Primer Hefajstovega templja v Atenah ka\xc5\xbee, da je bila velikost kaset podrejena velikosti kamnitih arhitravov._NEWLINE_Za rimsko arhitekturo je bila zna\xc4\x8dilna uporaba obokov in manj kasetiran strop. Rimske katedrale so bile ve\xc4\x8dino prekrite z lesenimi kasetiranimi stropi preden se je uveljavil obok._NEWLINE_Posnemanje anti\xc4\x8dnih zgledov je bila zna\xc4\x8dilnost tudi v renesansi in baroku. Zaznati ga je mogo\xc4\x8de predvsem pri rekonstruiranju starej\xc5\xa1ih cerkva, ki so imele prostor odprt do ostre\xc5\xa1ja in so ob obnovi zaprli s kasetiranim stropom. Ti so pogosto ohranjeni do danes. Znane rimske cerkve so bazilika Sv. Marije Velike, cerkev sv. Klemena in Lateranska bazilika. Kasetiran strop je uporabil tudi Brunelleschi v cerkvi Sv. Lorenza v Firencah._NEWLINE_V baroku se je pojavil iluzionizem, ki je z ustrezno poslikavo stropa, le-tega podalj\xc5\xa1al oziroma odprl v nebo._NEWLINE_Sodobni materiali, zahteve po izolativnosti, pred zunanjimi vplivi in razvoj in\xc5\xbeenirske stroke, je omogo\xc4\x8dil najrazli\xc4\x8dnej\xc5\xa1e re\xc5\xa1itve._NEWLINE_Obe\xc5\xa1en strop je tisti, pri katerem je kon\xc4\x8dna povr\xc5\xa1ina konstruirana kjerkoli pod nosilno konstrukcijo stropa. Ta izvedba je lahko samo zaradi estetskega izgleda ali zaradi doseganja \xc5\xbeelene vi\xc5\xa1ine stropa pri pretirano visokih konstrukcijah. Pogosto pa spu\xc5\xa1\xc4\x8den strop zagotavlja prostor za razli\xc4\x8dne in\xc5\xa1talacije in prezra\xc4\x8devalne kanale Pogosto se spu\xc5\xa1\xc4\x8deni stropi uporabljajo za du\xc5\xa1enje zvoka.\n_START_SECTION_\nIzgled\n_START_PARAGRAPH_\nStropi so pogosto okra\xc5\xa1eni s freskami, mozaik plo\xc5\xa1\xc4\x8dicami, \xc5\xa1tukaturami ali kako druga\xc4\x8de povr\xc5\xa1insko obdelani. Okra\xc5\xa1en strop ima to prednost, da je v veliki meri za\xc5\xa1\xc4\x8diten pred po\xc5\xa1kodbami od dotikanja in prahu. V preteklosti so bili zelo izpostavljeni tudi dimu od sve\xc4\x8d ali kaminov, kar je zahtevalo \xc4\x8di\xc5\xa1\xc4\x8denje in obnavljanje_NEWLINE_Danes so stropi pogosto prekriti z mav\xc4\x8dnimi plo\xc5\xa1\xc4\x8dami in podobnimi gradbenimi materiali._NEWLINE_\xc5\xa0tevilne zgodovinske stavbe imajo slavne strope. Morda najbolj znan je strop Sikstinske kapele, ki jo je poslikal Michelangelo.'